Posti keskeytti jakelun Kokemäellä Myyränkadun kerrostaloihin.

Postinjakajia on häiritty vuosikausia kokemäkeläisissä kerrostaloyhtiöissä.

Kesäkuussa posti keskeytti jakelun kahteen taloyhtiöön ja ilmoitti asukkaille, että heidän on noudettava postinsa lähellä sijaitsevasta Siwasta.

Tulevaisuudessa asukkaat hakevat postinsa ulkona sijaitsevista postilaatikoista.

Juhannusviikolla erään asukkaan koira puri postipakettia vienyttä jakajaa. Kuvituskuva. IL-ARKISTO

Kaikki asukkaat ovat kesäkuun puolivälistä lähtien joutuneet hakemaan postinsa Postin palvelupisteeltä 1,5 kilometrin päässä sijaitsevalta Siwalta.

– Tällainen on hyvin harvinaista. Syynä keskeytykseen on tässä tapauksessa kahdessa taloyhtiössä pidemmän aikaa jatkunut häiriökäyttäytyminen, jonka takia jouduimme turvautumaan poikkeusjärjestelyyn, kertoo Postin Varsinais-Suomen aluepäällikkö Hannu Riihimäki.

Häiriökäyttäytymistä on ollut monenlaista: naispuoliset jakajat ovat kokeneet häirintää, ja asiasta ensin uutisoineelle Satakunnan Kansalle Riihimäki sanoi, että myös päihdekäyttäytyminen on ollut ongelma. Juhannusviikolla erään asukkaan koira puri postipakettia vienyttä jakajaa.

– Jakajien turvallisuus on meille ykkösprioriteetti ja jos he kokevat olonsa turvattomaksi, meidän on tehtävä asialle jotain. Tässä ei ole kyse yhdestä yksittäisestä tapauksesta vaan vuosia jatkuneesta häiriökäyttäytymisestä, Riihimäki korostaa.

Laatikot ulos

Riihimäki pahoittelee, että jakelutavan muuttaminen on venynyt.

– Tarkoitus on järjestää jakelu niin, että postilaatikot tulevat talojen ulkopuolelle. Isännöitsijän kanssa on käyty keskusteluja, mutta kesälomien takia tämä on viivästynyt ja pitkittynyt.

Satakunnan Kansan haastattelema kerrostaloasukas kritisoi sitä, että joidenkin asukkaiden käyttäytymisen takia kaikki joutuvat kärsimään jakelun keskeytyksestä.

– Kerrostalo on haasteellinen, sillä jos siellä käytävillä on jotain [häiriökäyttäytymistä] niin emme voi mennä koko taloon, Riihimäki sanoo.

Satakunnan Kansan haastatteleman asukkaan mukaan jakelukatkosta tiedottaminen on ollut puutteellista. Hän arvelee, että kaikki talojen asukkaat eivät ole edes päässeet lukemaan postin alaoveen jättämää tiedotetta.

– Tässä meillä on korjattavaa. Asia oltaisiin voitu järjestää niin, että yhtenä päivänä olisi jaettu tiedote joka talouteen, Riihimäki sanoo.

Hän kertoo, että taloyhtiöihin järjestetään postinjakelu ensi viikolla.

– Tämä uusi ratkaisu, eli se, että posti jaetaan postilaatikoihin talon ulkopuolelle, on pysyvä, hän kertoo.

Juttua muokattu: asiasta kertoi ensimmäisenä Satakunnan Kansa, ei Aamulehti.